<https://www.minv.sk/?prispevok-za-ubytovanie> 05. apríl 2022

**Informácie k príspevku za ubytovanie cudzinca podľa zákona o azyle**

**Aktuálna** [**novela zákona o azyle účinná od 30. marca 2022**](https://www.slov-lex.sk/pravne-predpisy/SK/ZZ/2022/92/20220330) **okrem iného upravuje poskytovanie príspevku za ubytovanie osôb s udeleným štatútom dočasného útočiska. Tento príspevok budú ubytovateľom vyplácať samosprávy z prostriedkov poukázaných z ministerstva vnútra. Podrobnosti a postup pri vyplácaní príspevku upravuje**[**nariadenie vlády**](https://www.slov-lex.sk/pravne-predpisy/SK/ZZ/2022/99/20220331) **účinné od 31. marca 2022.**

Výška príspevku za ubytovanie sa bude vyplácať v závislosti od veku ubytovaných osôb, pričom za maloleté osoby do 15 rokov bude tento príspevok vyplácaný v polovičnej výške.

Príspevok   sa poskytuje vo výške

* 7 eur za jednu noc ubytovania odídenca, ak ide o fyzickú osobu, ktorá dovŕšila vek 15 rokov,
* 3,50 eura za jednu noc ubytovania odídenca, ak ide o fyzickú osobu, ktorá nedovŕšila vek 15 rokov.



**Kto môže získať príspevok z ministerstva vnútra?**

Na príspevok za ubytovanie majú nárok osoby a subjekty, **ktoré neposkytujú ubytovanie na základe živnostenského oprávnenia:**

* **vlastníci  bytov a rodinných domov**.
* **tzv. ubytovacie zariadenia určené na krátkodobé ubytovanie/**podmienkou je, že ide o nepodnikateľské subjekty/;
* **obce a vyšie územné celky**/ ak ubytovanie poskytnú bezodplatne priamo alebo prostredníctvom svojej rozpočtovej alebo príspevkovej organizácie/.

Štátne účelové zariadenia sú zo schémy podpory formou vyššie uvedeného príspevku vyňaté. Podľa *§ 36a ods. 5 zákona o azyle* sa štátnej rozpočtovej organizácii a štátnej príspevkovej organizácii sa príspevok neposkytuje. Náklady, ktoré im vznikli, si budú riešiť v rámci kapitoly svojho zriaďovateľa.

Príspevok za ubytovanie podnikateľským subjektom (teda aj hotelom) sa riadi schémou upravenou **v novele zákona o podpore cestovného ruchu** v gescii ministerstva dopravy. Podrobnosti a postup vyplácania upravuje [**nariadenie vlády**](https://www.slov-lex.sk/pravne-predpisy/SK/ZZ/2022/100/20220331)účinné od 31. marca 2022.

**Podmienky získania príspevku za ubytovanie**

Základnou podmienkou pre získanie príspevku je **uzavretie zmluvy** o poskytnutí ubytovania medzi majiteľom nehnuteľnosti a odídencom. Upozorňujeme, že musí ísť o osobu odídenca, teda o osobu so štatútom dočasného útočiska. Prenajímateľ po uzatvorení zmluvy s odídencom zmluvu predloží obci. Obci zároveň po skončení každého kalendárneho mesiaca predloží **výkaz** o počte nocí, v ktorých skutočne poskytoval odídencovi ubytovanie.

Príspevok bude oprávnenej osobe vyplácať **obec -**na účet v banke alebo v hotovosti. K výplate finančných prostriedkov prenajímateľovi dôjde až po tom, ako obec tieto finančné prostriedky dostane od ministerstva vnútra.

**Postup:**

* **do 5 pracovných dní** po skončení kalendárneho mesiaca prenajímateľ odovzdá obci **výkaz;**

**POZOR: Nepodnikatelia prvý výkaz predkladajú najneskôr do 7. apríla 2022.**

* obec zosumarizuje všetky výkazy od všetkých prenajímateľov a spracuje ich do jednotného **prehľadu o uplatnených príspevkoch**, ktorý pošle ministerstvu vnútra **do 15. dňa v kalendárnom mesiaci**;
* ministerstvo vnútra  po verifikácii a spracovaní doručených prehľadov poukáže príslušnú sumu obci **do konca kalendárneho mesiaca;**
* obec vyplatí príspevky prenajímateľom **do 5 pracovných dní** od prijatia prostriedkov od ministerstva.

|  |
| --- |
| **Dokumenty na stiahnutie** |
| [Príspevok za ubytovanie - najčastejšie otázky - aktualizácia k 5. 4. 2022 (266,9 kB)](https://www.minv.sk/?prispevok-za-ubytovanie&subor=439762) | dokument |
| [Vzor zmluvy o poskytnutí ubytovania odídencovi (52,3 kB)](https://www.minv.sk/?prispevok-za-ubytovanie&subor=439652) | dokument |
| [Vzor čestného vyhlásenia oprávnenej osoby k zmluve o poskytnutí ubytovania odídencovi (34,3 kB)](https://www.minv.sk/?prispevok-za-ubytovanie&subor=439653) | dokument |
| [AKTUALIZOVANÝ /5. 4. 2022/ Vzor prehľadu o uplatnených príspevkoch za kalendárny mesiac (223,2 kB)](https://www.minv.sk/?prispevok-za-ubytovanie&subor=439704) | dokument |
| [AKTUALIZOVANÝ Vzor výkazu oprávnenej fyzickej osoby o výške príspevku za ubytovanie odídenca (107,8 kB)](https://www.minv.sk/?prispevok-za-ubytovanie&subor=439648) | dokument |
| [AKTUALIZOVANÝ Vzor výkazu oprávnenej právnickej osoby o výške príspevku za ubytovanie odídenca (108,1 kB)](https://www.minv.sk/?prispevok-za-ubytovanie&subor=439649) | dokument |
| [Manuál pre oprávnené osoby a obce k príspevku za ubytovanie (230,2 kB)](https://www.minv.sk/?prispevok-za-ubytovanie&subor=439765) | dokument |
| [Manuál pre oprávnené osoby a obce k príspevku za ubytovanie - príloha (12,8 kB)](https://www.minv.sk/?prispevok-za-ubytovanie&subor=439768) | dokument |